Venerabili patri ac domino in Christo karissimo, domino H[ugoni], Dei gratia abbati Cluniacensi, et capituli Cluniacensis diffinitoribus, frater V[incentius, humilis et devotus] prior de Bromholm, et ejusdem loci conventus, salutem et debitam in omnibus obedientiam et reverentiam. In causa quæ vertitur super negotio inquisitionis ad mandatum vestrum factæ inter venerabiles viros de Lewes et de Acra priores eorumque conventus, ex una parte, et nos, ex altera, coram vobis, ad instans generale capitulum, et fratrem Johannem, ecclesiæ nostræ monachum, et dilectum clericum nostrum Adam de Bromholm procuratores nostros sub alternatione constituimus, ratum et gratum habituri quicquid alter ipsorum, qui præsens fuerit in memorato negotio, coram vobis in dicto capitulo nomine nostro duxerit faciendum. Et pro utroque ipsorum judicatum solvi promittimus. Idem universis quos dictum tangit negotium significamus. Datum apud Bromholm, XIII kal. aprilis, anno Domini Mº CCº XXXº VIIIIº.